
VENDIM
Nr. 737, datë 17.9.2020

PËR PËRCAKTIMIN E RREGULLAVE PËR ADMINISTRIMIN E FONDIT KOMBËTAR TË KUJDESIT TË TRASHËGIMISË KULTURORE MATERIALE
(Ndryshuar me vendimin nr. 61, datë 26.1.2022)
(I përditësuar)

Në mbështetje të nenit 100 të Kushtetutës dhe të pikës 3, të nenit 19, të ligjit nr. 27/2018, “Për trashëgiminë kulturore dhe muzetë”, me propozimin e ministrit të Kulturës, Këshilli i Ministrave

VENDOSI:

1. Përcaktimin e rregullave për administrimin e Fondit Kombëtar të Kujdesit të Trashëgimisë Kulturore Materiale (në vijim Fondi).
2. Burimet e financimit të Fondit janë: 
a) të ardhurat e krijuara nga vendet e artit e të kulturës, në kuptim të ligjit nr. 27/2018, “Për trashëgiminë kulturore dhe muzetë”, si dhe muzetë;
b) të ardhurat dytësore të krijuara nga ofrimi i shërbimeve dhe përdorimi i pasurive kulturore në administrim të ministrisë përgjegjëse për trashëgiminë kulturore ose institucioneve të specializuara në varësi të saj dhe në administrim të institucioneve në varësi të ministrisë përgjegjëse për trashëgiminë kulturore dhe të muzeve publikë; 
c) financime vendase apo të huaja për këtë qëllim, të cilat burojnë në mënyrë të ligjshme nga organizata publike, private ose persona fizikë, të përfituara në formën e donacioneve ose të sponsorizimeve; 
ç) buxheti i shtetit;
d) të ardhurat e gjeneruara nga kundërvajtjet administrative në masën 90%.
3. Të ardhurat e Fondit përdoren për mbështetjen e politikës kombëtare për ruajtjen, mbrojtjen dhe zhvillimin e vlerave të trashëgimisë kulturore materiale, në drejtimet kryesore, si më poshtë vijon: 
a) kryerjen e ndërhyrjeve emergjente për konsolidimin, konservimin dhe restaurimin e pasurive kulturore; 
b) realizimin e projekteve për zhvillimin, mbrojtjen, konservimin, restaurimin, rijetëzimin e pasurive kulturore dhe/ose përmes granteve apo instrumenteve të tjera të financimit; 
c) realizimin e studimeve, dokumentimin në kuadër të mbrojtjes, të ruajtjes dhe të rehabilitimit të trashëgimisë kulturore materiale, siç përcaktohet në ligjin nr. 27/2018, “Për trashëgiminë kulturore dhe muzetë”, si dhe hartimin e projekteve për mbrojtjen, konservimin, restaurimin e pasurive kulturore;
ç) zhvillimin e projekteve kulturore, me qëllim promovimin e trashëgimisë kulturore materiale;
d) trajnimin e stafit dhe të specialistëve, në të gjitha nivelet, në fushën e identifikimit, të mbrojtjes, të ruajtjes dhe të rehabilitimit të trashëgimisë kulturore materiale;
dh) zhvillimin e aktiviteteve të tjera të trashëgimisë kulturore, me miratimin e ministrit përgjegjës për trashëgiminë kulturore.
4. Mënyra e përdorimit të të ardhurave, sipas burimit të krijimit të tyre, realizohet, si më poshtë vijon:
a) të ardhurat e krijuara sipas shkronjave “a” dhe “b”, të pikës 2, të këtij vendimi, përdoren në përputhje me ligjin nr. 27/2018, “Për trashëgiminë kulturore dhe muzetë”; 
b) të ardhurat e krijuara sipas shkronjës “c”, të pikës 2, të këtij vendimi, përdoren në përputhje me marrëveshjet përkatëse, ndërmjet institucionit dhe subjektit, personit juridik, publik ose privat, vendas apo të huaj.
c) të ardhurat e krijuara sipas shkronjave “ç” dhe “d”, të pikës 2, të këtij vendimi, përdoren në përputhje me legjislacionin në fuqi për menaxhimin buxhetor e financiar.
5. Administrimi i të ardhurave të Fondit menaxhohet nga struktura kompetente pranë ministrisë përgjegjëse për trashëgiminë kulturore (në vijim struktura). 
6. Administrimi i llogarive të Fondit bëhet në përputhje me legjislacionin financiar të kontabilitetit dhe të raportimit financiar të parashikuar për institucionet publike.
7. Struktura kryen këto funksione:
a) harton dhe propozon drejtimet kryesore, në përputhje me pikën 3, të këtij vendimi;
b) propozon shpalljen publike të thirrjes, duke përcaktuar procedurat e aplikimit si dhe kriteret e vlerësimit për administrimin e Fondit në bazë të programit e të llojit të financimit;
c) ndjek dhe zbaton procedurat e administrimit të thirrjes për aplikime;
[bookmark: _GoBack]ç) harton dokumentacionin e nevojshëm dhe kontratën e lidhur me përfituesin e projektit;
d) harton raportet financiare dhe administron programin financiar të Fondit, në përputhje me legjislacionin e zbatueshëm;
dh) harton raportin vjetor për përdorimin e Fondit, në bashkëpunim me drejtorinë përgjegjëse për buxhetin, pranë ministrisë përgjegjëse për trashëgiminë kulturore;
e) monitoron zbatimin e projekteve të financuara nga Fondi;
ë) mbledh të dhëna, harton statistika dhe informacione lidhur me përdorimin e Fondit;
f) kryen dhe detyra të tjera të përcaktuara në udhëzimin e ministrit përgjegjës për trashëgiminë kulturore, sipas shkronjës “d”, të nenit 264, të ligjit nr. 27/2018, “Për trashëgiminë kulturore dhe muzetë”.
7/1 Deri në miratimin e strukturës përgjegjëse për administrimin e të ardhurave të Fondit, krijohet një strukturë ad hoc për administrimin e Fondit, e cila miratohet me urdhër të ministrit përgjegjës për trashëgiminë kulturore.
8. Të ardhurat e përcaktuara në shkronjën “b”, të pikës 2, të këtij vendimi, përfshihen në të ardhura jashtë limitit, që mbarten në vitin buxhetor pasardhës. Këto të ardhura mbulojnë nevojat dhe aktivitetet e institucioneve sipas ligjit nr. 27/2018, “Për trashëgiminë kulturore dhe muzetë”.
9. Ngarkohen ministria përgjegjëse për trashëgiminë kulturore dhe ministria përgjegjëse për financat për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

2

